വ്യാജ ബിരുദങ്ങള് റദ്ദാക്കാതെ കേരള സര്വകലാശാല ചട്ടനിര്മാണത്തിനു നീക്കം തിരുവനന്തപുരം : അനര്ഹമായി മാര്ക്ക് കൂട്ടിനല്കി രണ്ടുവര്ഷം മുമ്ബ് 23 വിദ്യാര്ഥികള്ക്കു നല്കിയ വ്യാജ ബിരുദങ്ങള് റദ്ദാക്കാന് ചട്ടനിര്മാണത്തിനൊരുങ്ങി കേരള സര്വകലാശാല. ഇതിനായി സെനറ്റിന്റെ പ്രത്യേകയോഗം 26ന് ചേര്ന്നേക്കും. 2019 ലാണ് പരാജയപ്പെട്ട 23 വിദ്യാര്ഥികളെ പരീക്ഷാ വിഭാഗത്തിലെ ചില ഉദ്യോഗസ്ഥര് അനര്ഹമായി മോഡറേഷന് നല്കി ബി.എസ്സി കമ്ബ്യൂട്ടര് സയന്സ് പരീക്ഷ വിജയിപ്പിച്ചത്. സ്ഥലം മാറിപ്പോയ ഡെപ്യൂട്ടി രജിസ്ട്രാറുടെ യൂസര് ഐഡിയും പാസ്വേഡും ഉപയോഗിച്ച് മാര്ക്ക് തിരിമറി നടത്തിയതായി അന്വേഷണത്തില് കണ്ടെത്തിയിരുന്നു. തുടര്ന്ന് ഡെപ്യൂട്ടി രജിസ്ട്രാറെ സര്വകലാശാല സസ്പെന്ഡ് ചെയ്തു. സെക്ഷന് ഓഫീസറെ പിരിച്ചുവിട്ടു. അന്വേഷണച്ചുമതല ക്രൈം ബ്രാഞ്ചിനെ ഏല്പ്പിച്ചെങ്കിലും ബന്ധപ്പെട്ട മുഴുവന് രേഖകള് ഇതുവരെ കൈമാറിയിട്ടില്ലെന്നാണ് വിവരം. സ്വഭാവദൂഷ്യത്തിനു ശിക്ഷിക്കപ്പെടുന്നവരുടെ ബിരുദങ്ങള് സെനറ്റിന്റെയും ഗവര്ണറുടെയും അനുമതിയോടെ പിന്വലിക്കാമെന്നാണ് സര്വകലാശാലാ നിയമത്തിലുള്ളത്. വ്യാജമായോ പിഴവ് മൂലമോ നല്കിയ ബിരുദങ്ങള് റദ്ദാക്കാന് പ്രത്യേക വ്യവസ്ഥകള് ആവശ്യമില്ലെന്നിരിക്കെ അതിനു പ്രത്യേക വ്യവസ്ഥ കൂട്ടിച്ചേര്ക്കണമെന്നാണ് സര്വകലാശാലയുടെ നിലപാട്. കൂട്ടിച്ചേര്ക്കുന്ന വ്യവസ്ഥകള് ഗവര്ണര് ഒപ്പുവയ്ക്കുമ്ബോഴേ പ്രാബല്യത്തില് വരൂ എന്നും അധികൃതര് ചൂണ്ടിക്കാട്ടുന്നു. ഈ നിലപാട് കിട്ടിയ ബിരുദം സാധൂകരിക്കാന് ഹൈക്കോടതിയെ സമീപിച്ചിരിക്കുന്നവര്ക്കു നേട്ടമാകുമെന്നാണ് വിമര്ശനം.